โอกาสในวิกฤต! IFEC ลั่นวินฟาร์มเชจู -ปากพนัง ปั่นไฟทุบสถิติ
โอกาสในวิกฤต! IFEC ยืนยันรับมือพายุหิมะ-พายุฝนลมแรงได้ ลั่นใบพัดวินฟาร์มเชจู - ปากพนัง ปั่นไฟทุบสถิติ 
26 ม.ค. 2559

นายสิทธิชัย พรทรัพย์อนันต์ รองประธานกรรมการบริหาร และประธานเจ้าหน้าที่บริหารบัญชีการเงิน บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่าจากกรณีการเกิดเหตุพายุฝนลมแรงถล่มอย่างหนักหลายจุดในพื้นที่ อ.ปากพนัง จ.นครศรีธรรมราช อีกทั้งเกิดเหตุการณ์หิมะถล่มเกาะเชจู ประเทศเกาหลีใต้ ซึ่งทั้ง 2 พื้นที่ดังกล่าวเป็นที่ตั้งของโครงการสวนกังหันลมของบริษัท
ทั้งนี้ บริษัทยืนยันว่ายังสามารถรับมือกับพายุมรสุมในช่วงนี้ได้ โดยพบว่าแนวป้องกันชายฝั่งของบริษัทอยู่ในสภาพดีเยี่ยม และสามารถป้องกันโครงการได้เป็นอย่างดี อย่างไรก็ตามพบว่ามีปัญหาน้ำล้นตามแนวคลองระบายน้ำหน้าโครงการจากจุดอื่นที่ไหลผ่านโครงการในช่วงเวลาสั้นๆ ซึ่งในขณะนี้ระดับน้ำในคลองได้ลดลงแล้ว ทั้งนี้จากการคำนวนด้วยระบบ Wind Scanner ของโครงการพบว่าลมพายุจะมีกำลังต่อเนื่องไปจนถึงวันที่ 28 ม.ค.59 เวลา 20.00 น.
อนึ่งมีรายงานข่าวว่าเกาหลีใต้เผชิญหิมะตกต่อเนื่อง จนสนามบินบนเกาะเชจู แหล่งท่องเที่ยวยอดนิยมทางตอนใต้ของประเทศ ได้รับผลกระทบอย่างหนัก รวมทั้งมีลมพัดแรง จึงเป็นเหตุให้กระทรวงคมนาคมต้องประกาศระงับการให้บริการชั่วคราว ตั้งแต่เย็นวันที่ 22 มกราคมที่ผ่านมา จากเหตุดังกล่าวทำให้ตั้งแต่วันที่ 23 มกราคมที่ผ่านมา ทางสนามบินเชจูต้องยกเลิกเที่ยวบินเกือบ 900 เที่ยว ต้องถูกระงับ นักท่องเที่ยวติดอยู่ที่สนามบินกว่า 6,000 คน ก่อนจะลดลงเหลือราว 1,500 คนในวันต่อมา โดยหิมะถล่มครั้งนี้นับว่าเป็นครั้งที่หนักที่สุดในรอบ 32 ปี 